L'alcalde de Sagunt destaca el gran augment del tràfic de vehicles en el port marítim
06 de març 2018

![Imagen 1](/media/ns0eljdo/90-dsc_0902-c.jpg)![Imagen 2](/media/5pbdobg0/c_quico-fernandez.jpg)

L'alcalde de Sagunt, Quico Fernández, ha declarat que les últimes dades sobre l'activitat del port marítim suposen **“un avanç sobretot en alguns sectors com el de l'automòbil, que és espectacular”**. El primer edil ha ressaltat que el port de Sagunt **“està especialitzant-se en el tràfic d'automòbils i les principals companyies consideren el nostre un dels millors ports a nivell mundial per a este tipus de mercaderies”**. 

El primer edil ha recordat la recent coincidència de tres grans vaixells d'este tipus de mercaderia en el port de Sagunt i l'anterior visita del buc més important de la companyia Grimaldi. Fernández ha dit que la tendència és molt positiva, ja que **“el port de Sagunt s'està convertint en una referència a nivell del tràfic mundial d'automòbils d'una manera claríssima”**. 

A més, ha destacat que s'està treballant **“perquè els problemes en el tràfic de granels líquids es puguen solucionar”** i que el port és molt important per a la ciutat, ja que és **“un element multiplicador de la nostra capacitat productiva i econòmica”**. 

El tràfic d'automòbils continua la tendència positiva durant el mes de gener. En concret, al tancament del primer mes de l'any el recinte saguntí ha manipulat 30.914 unitats, xifra que representa un creixement del 64,56% respecte al mateix mes de 2017. Igualment, el tràfic de contenidors avança un 2,18% fins a un total de 4.458 TEU. No obstant això, el tràfic total, amb 368.462 tones, ha tancat el mes amb una reculada del 30,66% a causa dels registres experimentats pels granels tant líquids com sòlids. 

La mercaderia general no contenitzada ha tancat el mes de gener amb un avanç del 12,98% i un total de 284.548 tones. Este increment es deu als bons registres obtinguts per mercaderies com els productes siderúrgics que, amb 219.000 tones, creixen un 7,52%; i els automòbils i peces que, amb 55.000 tones, augmenten un 61,60%. La mercaderia general en contenidor, per la seua banda, decreix un 2,42% fins a un total de 37.228 tones. 

Pel que fa als granels líquids, durant el mes de gener han descendit un 89,42% fins a un total de 20.848 tones. Esta dada es deu, principalment, al comportament del gas natural, que no ha realitzat cap moviment este mes, el que suposa una caiguda del 100% (al gener de 2017 es van manipular 182.000 tones). Per contra, els productes químics avancen un 39,08% fins a un total de 21.000 tones. Per la seua banda, els granels sòlids, amb 24.770 tones, retrocedeixen un 41,85%. En este apartat destaquen mercaderies com el carbó i coc de petroli, amb un moviment de 12.500 tones; altres minerals no metàl·lics, amb un moviment de 4.600 tones i una reducció del 3,96%; i els adobs naturals i artificials, amb un moviment de 3.900 tones i una disminució del 78,47%.

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-destaca-el-gran-augment-del-trafic-de-vehicles-en-el-port-maritim/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-destaca-el-gran-augment-del-trafic-de-vehicles-en-el-port-maritim/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-destaca-el-gran-augment-del-trafic-de-vehicles-en-el-port-maritim/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-destaca-el-gran-augment-del-trafic-de-vehicles-en-el-port-maritim/)